KIRJALLINEN KYSYMYS E-0626/00

esittäjä(t): Erik Meijer (GUE/NGL) neuvostolle

(2. maaliskuuta 2000)

Aihe: Kosovo ja serbivähemmistöjen oikeus muuttaa turvallisille serbienemmistöisille alueille

1. Onko neuvosto tietoinen, että suuri osa Kosovoon jääneistä serbeistä, jotka ovat alueella vähemmistössä, ei vuonna 1999 asetetun uuden hallinnon jälkeen pysty enää matkustamaan vapaasti Kosovon läpi ja siirtymään (tilapäisesti tai lopullisesti) alueille, jotka ovat joko Serbian tai Montenegron hallituksen alaisuudessa? Syyt tähän ovat, että vuosien 1987 ja 1999 välillä epäedullisessa asemassa ollut albaanienemmistö halveksuu tätä kansanryhmää ja koska turvallisen matkustuksen edellytyksenä olevaa sotilas- tai poliisisuojelua ei ole riittävästi?

2. Voisiko neuvosto vahvistaa, että osassa kosovolaiskaupunki Orahovacia serbien tilanne muistuttaa huomattavasti entistä Srebrenican turva-aluetta Bosniassa ja Hertsegovinassa, mikä tarkoittaa, että siellä asuva väestö on joutunut eristyksiin ympärillä olevista alueista, koska niillä asuu muita kansanryhmiä, jotka haluaisivat, että saarroksissa oleva vähemmistö siirtyisi muualle?

3. Miten neuvosto aikoo estää sen, että Orahovacin serbialaisen osan ei käy yhtä huonosti kuin aiemmin Srebrenican turva-alueelle kävi, eli että alueelle sijoittuneet alankomaalaiset sotilaat eivät voi ehkäistä sitä, että ympäröivillä alueilla hallitsevassa asemassa olevat etniset ryhmät miehittävät alueen ja ajavat paikalliset pois asuinsijoiltaan tai jopa murhaavat heidät?

4. Mihin toimiin neuvosto aikoo ryhtyä, jotta kaikille Orahovacin serbialaisen osan ja muiden eristyksiin jääneiden alueiden asukkaille, jotka itse päättävät turvallisuussyistä jättää nykyisen asuinalueensa lopullisesti, annetaan tilaisuus muuttaa Serbian tai Montenegron hallituksen alaisuudessa oleville alueille tai mahdollisesti, sen jälkeen kun tästä on päästy sopimukseen albaanienemmistön kanssa, ennestään serbienemmistöiselle ja Serbiaan rajoittuvalle alueelle Kosovska Mitrovican kaupungin pohjoispuolelle?

Vastaus

(25. toukokuuta 2000)

Neuvosto on edelleen vakavasti huolissaan serbien sekä muiden etnisten ja uskonnollisten vähemmistöjen tilanteesta Kosovossa ja suhtautuu tyrmistyksellä etnisten ryhmien välisen raa'an väkivallan jatkumiseen. Mitrovicassa jälleen puhjenneet vihamielisyydet ovat viimeisin osoitus siitä, kuinka vaikeaa on päästä eroon vuosikymmeniä kehittyneestä vihasta ja epäluottamuksesta. Tilanne voi helposti johtaa vakaviin seurauksiin Kosovon muissa kaupungeissa, mukaan lukien Orahovacissa.

Neuvosto on toistuvasti ilmaissut sitoutuneisuutensa tavoitteeseen demokraattisen ja monikansaisen Kosovon luomiseksi YK:n turvallisuusneuvoston päätöslauselman 1244 mukaisesti, mihin sisältyy myös kaikkien pakolaisten esteetön ja turvallinen paluu. Päätöslauselma 1244 kokonaisuudessaan on näin ollen edelleen EU:n politiikan perusta. Neuvosto on lisäksi useasti tuominnut kaiken väkivallan käytön, ahdistelun ja suvaitsemattomuuden ja on ilmoittanut Kosovon johtajille selvästi, että EU:n tuki riippuu uskottavista pyrkimyksistä etnisten osapuolien välisen sovinnonteon edistämiseksi.

Arvoisa parlamentin jäsen on varmasti tietoinen siitä, että neuvosto ei ole osallisena YK:n turvallisuusneuvoston päätöslauselman 1244 turvallisuuteen liittyvässä täytäntöönpanossa, jota varten NATO on YK:n mandaatin nojalla perustanut alueelle 50 000 hengen turvallisuusjoukon. Kyseiset KFOR-joukot perustettiin erityisesti varmistamaan turvallinen ympäristö ja vähemmistöjen turvallisuus, jotta alueen kaikki pakolaiset ja kotiseudultaan siirtymään joutuneet henkilöt uskaltaisivat palata. KFOR-joukoista 80 prosenttia tulee EU:sta ja joukkoja lähettäneet jäsenvaltiot ovat äskettäin päättäneet lisätä joukkojensa lukumäärää.

EU tukee myös UNMIK:n pyrkimyksiä perustaa Kosovon siviilipoliisien joukot, joiden avulla edistetään etnisten ryhmien välisen väkivallan torjumista ja luodaan turvallinen ympäristö, joka on edellytys sille, että albaaneihin kuulumattomat kosovolaiset eivät jättäisi maakuntaa ja jotta alueelta jo lähteneet palaisivat takaisin. Vastauksena Bernard Kouchnerin ja korkeana edustajana toimivan pääsihteerin Javier Solanan vetoomuksiin jäsenvaltiot ryhtyivät vuoden 2000 maaliskuussa erityistoimenpiteisiin vahvistaakseen UNMIK:n poliisijoukkoja 320 poliisilla.

Ottaen huomioon, että KFOR-joukot ja YK:n siviilipoliisi joutuvat toimimaan erittäin vaikeissa oloissa, neuvosto katsoo, että ne ovat jo merkittävästi edistyneet YK:n päätöslauselmassa 1244 esitettyjen tavoitteiden saavuttamisessa.

Kosovon nykytilanteen ratkaisemiseksi neuvosto on myös voimakkaasti tukenut YK:n Kosovon-siviilioperaatiota (UNMIK) antamalla sen käyttöön varoja ja ottaen täysin vastuulleen UNMIK:n neljännen pilarin, joka koskee jälleenrakennusta ja taloudellisten olojen ennalleen palauttamista.

Neuvosto tukee myös YK:n pääsihteerin erityisedustajan Bernard Kouchnerin päätöstä perustaa yhteinen väliaikaishallinto, jonka kautta kaikkien etnisten ryhmien olisi voitava vähitellen osallistua Kosovon hallintoon. Tähän mennessä Kosovon serbit ovat kieltäytyneet osallistumasta väliaikaishallintoon tai muihin vastaaviin elimiin. EU on kehottanut Kosovon serbejä harkitsemaan boikottiaan uudelleen, jotta monikansaisen Kosovon muodostaminen olisi mahdollista ja jotta he varmistaisivat paikkansa tulevassa hallinnossa.